CELEX: 32018D0321
Language: mt
Date: 2018-03-02 00:00:00
Title: Deċiżjoni ta' Implimentazzjoni tal-Kummissjoni (UE) 2018/321 tat-2 ta' Marzu 2018 li temenda d-Deċiżjoni ta' Implimentazzjoni tal-Kummissjoni (UE) 2017/224 li tistabbilixxi l-ispeċifikazzjonijiet tekniċi u operazzjonali li jippermettu lis-servizz kummerċjali offrut mis-sistema stabbilita skont il-programm Galileo jissodisfa l-funzjoni prevista fl-Artikolu 2(4)(c) tar-Regolament (UE) Nru 1285/2013 tal-Parlament Ewropew u tal-Kunsill

5.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 62/34
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/321
   tat-2 ta' Marzu 2018
   li temenda d-Deċiżjoni ta' Implimentazzjoni tal-Kummissjoni (UE) 2017/224 li tistabbilixxi l-ispeċifikazzjonijiet tekniċi u operazzjonali li jippermettu lis-servizz kummerċjali offrut mis-sistema stabbilita skont il-programm Galileo jissodisfa l-funzjoni prevista fl-Artikolu 2(4)(c) tar-Regolament (UE) Nru 1285/2013 tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1285/2013 tal-Parlament Ewropew u tal-Kunsill tal-11 ta' Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (1), u b'mod partikolari l-Artikolu 12(3)(d) tiegħu,
   Billi:
   
               (1)
            
            
               L-ispeċifikazzjonijiet tekniċi u operazzjonali stabbiliti fl-Anness tad-Deċiżjoni ta' Implimentazzjoni tal-Kummissjoni (UE) 2017/224 (2) jipprevedu li l-ispeċifikazzjonijiet ġenerali tas-servizz “preċiżjoni għolja SK” ipprovdut mis-servizz kummerċjali jinkludu żball ta' pożizzjonament ta' inqas minn deċimetru u li l-aċċess għal dan is-servizz “preċiżjoni għolja SK”, ikkontrollat minn fornitur ta' servizzi wieħed jew aktar, isir bi ħlas skont il-politika tal-ipprezzar fis-seħħ.
            
         
               (2)
            
            
               Madankollu jidher li aċċess bi ħlas għas-servizz ta' preċiżjoni għolja tas-servizz kummerċjali huwa ta' natura li jostakola l-iżvilupp tal-applikazzjonijiet li jużaw dan is-servizz u li jfixkel, b'mod partikolari fi ħdan l-Unjoni, it-tkabbir promettenti tal-attivitajiet ekonomiċi bbażati fuq it-teknoloġija tar-radjunavigazzjoni bis-satellita. Jista' jkun ukoll ta' ostakolu għall-introduzzjoni tas-sistema stabbilita skont il-programm Galileo fis-swieq dinjija, meta jitqies li s-sistemi kompetituri jipproponu li joffru s-servizzi ta' preċiżjoni għolja bla ħlas.
            
         
               (3)
            
            
               Barra minn hekk, l-intrapriżi tas-setturi li qegħdin jiżviluppaw, li probabbilment huma dawk li se jużaw l-aktar is-servizz kummerċjali ta' preċiżjoni għolja, bħalma huma dawk attivi fil-qasam tal-vetturi awtonomi, tar-robotika jew tad-drones, ma għandhomx bżonn preċiżjoni ta' pożizzjonament daqshekk għolja bħal dik prevista inizjalment għas-servizz kummerċjali. Għal dawn l-intrapriżi hija biżżejjed preċiżjoni ta' inqas minn żewġ deċimetri, u huwa aktar interessanti għalihom li minflok jitnaqqas il-ħin meħtieġ biex tinkiseb din il-preċiżjoni. Għaldaqstant, teżisti korrelazzjoni pożittiva bejn il-preċiżjoni tal-pożizzjonament u l-ħin meħtieġ biex tinkiseb din il-preċiżjoni. Għalhekk it-tnaqqis tal-preċiżjoni minima minn deċimetru wieħed għal żewġ deċimetri, se jiġi akkumpanjat minn tnaqqis tal-ħin meħtieġ biex tinkiseb il-preċiżjoni, varjabbli skont it-teknoloġija użata u l-ambjent u l-lokalizzazzjoni tal-utent.
            
         
               (4)
            
            
               Barra minn hekk, l-utenti li għandhom bżonn servizz li jkollu żball ta' pożizzjonament inqas minn dak li jista' joffri s-servizz “preċiżjoni għolja SK”, dejjem jistgħu jiksbuh mingħand intrapriżi li, diġà jipproponu servizzi kummerċjali li għandhom preċiżjoni bħal din b'mod lokalizzat.
            
         
               (5)
            
            
               Jeħtieġ li jiġi speċifikat ukoll li l-għotja tas-servizz ta' preċiżjoni tas-servizz kummerċjali bla ħlas ma tippreġudikax il-fatt li servizzi oħrajn ipprovduti mis-sistema stabbilita skont il-programm Galileo jkunu bi ħlas.
            
         
               (6)
            
            
               Għalhekk, huwa xieraq li jiġi previst b'mod korrelattiv, minn naħa, li l-aċċess għas-servizz “preċiżjoni għolja SK” ipprovdut mis-servizz kummerċjali jkun bla ħlas u, min-naħa l-oħra, li l-ispeċifikazzjonijiet ġenerali ta' dan is-servizz “preċiżjoni għolja SK” jinkludu żball ta' pożizzjonament ta' inqas minn żewġ deċimetri.
            
         
               (7)
            
            
               Fl-aħħar nett, fir-rigward tal-użu tas-servizz “preċiżjoni għolja SK”, huwa importanti li jsiru xi emendi żgħar fl-isem taż-żewġ fażijiet previsti sabiex jirriflettu aħjar ir-realtà.
            
         
               (8)
            
            
               Għaldaqstant, jenħtieġ li d-Deċiżjoni ta' Implimentazzjoni (UE) 2017/224 tiġi emendata skont dan.
            
         
               (9)
            
            
               Il-miżuri previsti f'din id-Deċiżjoni huma skont l-opinjoni tal-kumitat stabbilit skont l-Artikolu 36(1) tar-Regolament (UE) Nru 1285/2013,
            
         ADOTTAT DIN ID-DEĊIŻJONI:
   Artikolu 1
   L-Anness tad-Deċiżjoni ta' Implimentazzjoni (UE) 2017/224 huwa emendat kif ġej:
   
               1)
            
            
               Fir-ringiela bit-titlu “L-ispeċifikazzjonijiet ġenerali” u fil-kolonna bit-titlu “Preċiżjoni għolja SK”, it-test huwa sostitwit bit-test li ġej: “Il-forniment ta' dejta ta' preċiżjoni għolja sabiex jinkiseb żball tal-pożizzjonament ta' inqas minn żewġ deċimetri f'kundizzjonijiet normali ta' użu”;
            
         
               2)
            
            
               Fir-ringiela bit-titlu “L-aċċess għas-servizz” u fil-kolonna bit-titlu “Preċiżjoni għolja SK”, it-test huwa sostitwit bit-test li ġej: “- Aċċess bla ħlas”;
            
         
               3)
            
            
               Fir-ringiela bit-titlu “It-tnedija tas-servizz” u fil-kolonna bit-titlu “Preċiżjoni għolja SK”, il-kliem “Il-fażi tal-operazzjoni kummerċjali inizjali bejn l-2018 u l-2020 – Il-fażi tal-operazzjoni kummerċjali sħiħa mill-2020” huma sostiwiti bil-kliem “Il-fażi tal-forniment tas-sinjali inizjali bejn l-2018 u l-2020 - Il-fażi tal-prestazzjoni sħiħa tas-servizzi mill-2020”.
            
         Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-2 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 1.
   
      (2)  Id-Deċiżjoni ta' Implimentazzjoni tal-Kummissjoni (UE) 2017/224 tat-8 ta' Frar 2017 li tistabbilixxi l-ispeċifikazzjonijiet tekniċi u operazzjonali li jippermettu lis-servizz kummerċjali offrut mis-sistema stabbilita skont il-programm Galileo jissodisfa l-funzjoni prevista fl-Artikolu 2(4)(c) tar-Regolament (UE) Nru 1285/2013 tal-Parlament Ewropew u tal-Kunsill (ĠU L 34, 9.2.2017, p. 36).